## Odluka o izmjenama i dopunama Odluke o prodaji dionica HT-Hrvatske telekomunikacije d.d. javnom ponudom

### NN 97/2007 (24.9.2007.), Odluka o izmjenama i dopunama Odluke o prodaji dionica HT-Hrvatske telekomunikacije d.d. javnom ponudom

# VLADA REPUBLIKE HRVATSKE

**2897**

Na temelju članka 7., a u vezi s člankom 2. stavkom 1. točkom 4. i stavkom 4.
Zakona o privatizaciji Hrvatskih telekomunikacija d.d. (»Narodne novine« br.
65/99 i 68/2001), Vlada Republike Hrvatske je na sjednici održanoj 24. rujna
2007. godine donijela

## ODLUKU

### O IZMJENAMA I DOPUNAMA ODLUKE O PRODAJI DIONICA HT-HRVATSKE TELEKOMUNIKACIJE d.d.JAVNOM PONUDOM

I.

U Odluci o prodaji dionica HT-Hrvatske telekomunikacije d.d. javnom ponudom
(»Narodne novine« br. 91/2007 i 94/2007), u točki I. stavku 1. riječi »najviše
23% dionica HT d.d., što čini 18.834.363 redovnih dionica na ime« zamjenjuju se
riječima »najviše 32,5% dionica HT d.d., što čini 26.613.773 redovnih dionica na
ime«.

II.

U točki III. stavku 1. riječi »obvezujuće ponude na kupnju dionica iz točke 1.
stavka 1. ove Odluke« zamjenjuju se riječima »obvezujuće ponude na kupnju
najviše 25 % dionica HT d.d., što čini 20.472.133 redovnih dionica na ime, koje
se nude na prodaju sukladno točki I. stavku 1. ove Odluke«.

III.

U točki IV. stavku 1. iza riječi »najviše onog broja dionica« dodaju se riječi
»iz točke III. stavka 1. ove Odluke«.
Stavak 2. mijenja se i glasi:
»Ponuda na kupnju iz stavka 1. ove točke podnosi se osobno, putem zakonskog
zastupnika ili ovlaštenog punomoćnika kojem je ponuditelj izdao posebnu punomoć,
u poslovnicama agenata ili pojedinim poslovnicama Financijske Agencije (dalje u
tekstu: »FINA«) na području Republike Hrvatske, tijekom radnog vremena navedenih
poslovnica. Potpis ponuditelja na posebnoj punomoći mora biti ovjeren od strane
javnog bilježnika, hrvatskog diplomatskog ili konzularnog predstavništva u
inozemstvu ili drugog organa koji je u zemlji izdavanja punomoći ovlašten za
ovjeru i nadovjeru punomoći. Iznimno, u smislu ove Odluke, punomoći hrvatskih
državljana koji se u razdoblju od dana početka postupka javne ponude do isteka
roka za podnošenje obvezujućih povlaštenih ponuda nalaze na brodu hrvatske ili
strane državne pripadnosti u međunarodnoj plovidbi mogu biti ovjerene po
zapovjedniku broda i podnesene agentima odnosno FINA-i u originalu ili u
preslici, i agenti i FINA su ponude takvih ponuditelja ovlašteni zaprimati te će
se iste smatrati valjanim u skladu s odredbama ove Odluke, uz uvjet da je u
zapovjednikovoj ovjeri između ostaloga navedeno ime i prezime te broj pomorske
knjižice opunomoćitelja, kao i datum ovjere, te da punomoći prileži preslika
popisa članova posade tog broda ovjerenog brodskim pečatom i potpisom
zapovjednika s datumom koji odgovara datumu ovjere takve punomoći, a iz kojeg je
popisa vidljivo da je na navedeni dan opunomoćitelj član posade broda. Ukoliko
su isprave iz ovog stavka ili njihova ovjera sačinjene na stranom jeziku, uz
punomoć mora biti priložen i prijevod na hrvatski jezik od strane ovlaštenog
sudskog tumača u Republici Hrvatskoj. Agenti su ovlašteni omogućiti podnošenje
ponude na kupnju elektroničkim putem, u zaštićenom sustavu internet bankarstva.«
U stavku 3. točki c) iza riječi »podnesen« dodaju se riječi »i nije povučen«.
U stavku 6. riječi »broj dionica iz točke 1. stavka 1. ove Odluke« zamjenjuju se
riječima »broj dionica iz točke III. stavka 1. ove Odluke«.

IV.

U točki V. stavku 3. točki b) iza riječi »podnesen« dodaju se riječi »i nije
povučen«.
U stavku 6. iza riječi »podnesen« dodaju se riječi »i nije povučen«.
U stavku 7. iza riječi »nepovlaštene ponude« dodaju se riječi »koje se smatraju
valjanim«.

V.

Ova Odluka stupa na snagu danom objave u »Narodnim novinama«.

Klasa: 344-03/02-02/02
Urbroj: 5030105-07-13
Zagreb, 24. rujna 2007.

Predsjednik
**dr. sc. Ivo Sanader**, v. r.

Odluka, NN 97/2007-2897